Meddelelse fra EFTA-Tilsynsmyndigheden

Meddelelse om aftaler af ringe betydning, der ikke indebærer en mærkbar begrænsning af konkurrencen i henhold til artikel 53, stk. 1, i EØS-aftalen (bagatelaftaler)

(2003/C 67/06)

A. Denne meddelelse udsendes i henhold til aftalen om Det Europæiske Økonomiske Samarbejdsområde (EØS-aftalen) og aftalen mellem EFTA-staterne om oprettelse af en tilsynsmyndighed og en domstol (tilsyns- og domstolsaftalen).

B. Europa-Kommissionen har udsendt en meddelelse om aftaler af ringe betydning, der ikke indebærer en mærkbar begrænsning af konkurrencen i henhold til artikel 81, stk. 1, i traktaten om oprettelse af Det Europæiske Fællesskab (bagatelaftaler)(1). I denne ikke-bindende retsakt fastslås det, hvornår aftaler mellem virksomheder ikke er forbudt i henhold til EF-traktatens artikel 81, stk. 1.

C. EFTA-Tilsynsmyndigheden anser ovennævnte meddelelse for at være EØS-relevant. For at opretholde lige konkurrencevilkår og sikre en ensartet anvendelse af EØS-konkurrencereglerne i hele Det Europæiske Økonomiske Samarbejdsområde vedtager EFTA-Tilsynsmyndigheden nærværende meddelelse på basis af de beføjelser, der er tillagt den ved artikel 5, stk. 2, litra b), i tilsyns- og domstolsaftalen. Den agter at følge principperne og reglerne i denne meddelelse i forbindelse med anvendelsen af de relevante EØS-regler i specifikke sager.

D. Denne meddelelse erstatter Tilsynsmyndighedens meddelelse fra 1998 om aftaler af ringe betydning, der ikke falder ind under artikel 53, stk. 1, i EØS-aftalen(2).

I

1. I EØS-aftalens artikel 53, stk. 1, forbydes aftaler, der kan påvirke handelen mellem medlemsstater, og som har til formål eller til følge at hindre, begrænse eller fordreje konkurrencen inden for det område, der er omfattet af EØS-aftalen. Domstolen for De Europæiske Fællesskaber har præciseret, at den tilsvarende artikel 81, stk. 1, i EF-traktaten ikke gælder, når aftalens virkning for handelen mellem medlemsstater eller for konkurrencen ikke er mærkbar. I henhold til EØS-traktatens artikel 6 og artikel 3 i tilsyns- og domstolsaftalen skal dette princip også anvendes på fortolkningen af EØS-traktatens artikel 53, stk. 1, hvorfor denne bestemmelse ikke finder anvendelse, når virkningen for handelen mellem deltagerne i EØS-aftalen eller for konkurrencen ikke er mærkbar.

2. I denne meddelelse kvantificerer EFTA-Tilsynsmyndigheden ved hjælp af markedsandelstærskler, hvad der ikke udgør en mærkbar begrænsning af konkurrencen i henhold til EØS-traktatens artikel 53(3). Denne negative definition af "mærkbarhed" indebærer ikke, at aftaler mellem virksomheder, som overstiger tærskelværdierne i denne meddelelse, begrænser konkurrencen mærkbart. Sådanne aftaler kan stadig blot have ubetydelig virkning for konkurrencen og derfor muligvis ikke være omfattet af artikel 53, stk. 1(4).

3. Der kan også være aftaler, som ikke er omfattet af artikel 53, stk. 1, fordi de ikke kan påvirke handelen mellem deltagerne i EØS-aftalen mærkbart. Dette spørgsmål behandles ikke i denne meddelelse. Denne meddelelse kvantificerer ikke, hvad der ikke udgør en mærkbar virkning for handelen. Det anerkendes imidlertid, at aftaler mellem små og mellemstore virksomheder som defineret i bilaget til EFTA-Tilsynsmyndighedens beslutning nr. 112/96/KOL af 11. september 1996(5), sjældent mærkbart vil kunne påvirke samhandelen mellem deltagerne i EØS-aftalen. Små og mellemstore virksomheder er i den pågældende beslutning for nærværende defineret som virksomheder, som har færre end 250 ansatte, og som har enten en årlig omsætning, der ikke overstiger 40 mio. EUR, eller en årlig samlet balance, der ikke overstiger 27 mio. EUR.

4. I sager, der er omfattet af denne meddelelse, vil EFTA-Tilsynsmyndigheden hverken efter anmodning eller på eget initiativ indlede en procedure. Når virksomheder i god tro antager, at en aftale er omfattet af denne meddelelse, vil EFTA-Tilsynsmyndigheden ikke pålægge dem bøder. Selv om denne meddelelse ikke er bindende for EFTA-landenes domstole og myndigheder, tilsigter den at vejlede dem i forbindelse med deres anvendelse af artikel 53.

5. Denne meddelelse gælder også for vedtagelser inden for sammenslutninger af virksomheder og for samordnet praksis.

6. Denne meddelelse berører ikke fortolkninger af EØS-aftalens artikel 53 og/eller EF-traktatens artikel 81, som Domstolen eller De Europæiske Fællesskabers Ret i Første Instans måtte anlægge.

II

7. EFTA-Tilsynsmyndigheden er af den opfattelse, at aftaler mellem virksomheder, der påvirker handelen mellem deltagerne i EØS-aftalen, ikke begrænser konkurrencen mærkbart, som omhandlet i artikel 53, stk. 1:

a) hvis aftaleparternes samlede markedsandel ikke overstiger 10 % på noget relevant marked, der er berørt af aftalen, når aftalen er indgået mellem virksomheder, der er faktiske eller potentielle konkurrenter på et af disse markeder (aftaler mellem konkurrenter)(6), eller

b) hvis de enkelte aftaleparters markedsandele ikke overstiger 15 % på noget relevant marked, der er berørt af aftalen, når aftalen er indgået mellem virksomheder, der ikke er faktiske eller potentielle konkurrenter på et af disse markeder (aftaler mellem ikke-konkurrenter).

For aftaler, som er vanskelige at kategorisere som enten aftaler mellem konkurrenter eller som aftaler mellem ikke-konkurrenter, gælder tærskelværdien på 10 %.

8. Når konkurrencen på et berørt relevant marked er begrænset af den samlede virkning af aftaler om salg af varer eller tjenesteydelser indgået mellem en række leverandører eller distributører (kumulativ markedsafskærmning som følge af parallelle netværk af aftaler med lignende virkninger på markederne), sænkes tærskelværdien i punkt 7 til 5 % for såvel aftaler mellem konkurrenter som for aftaler mellem ikke-konkurrenter. Individuelle leverandører eller distributører med markedsandele på under 5 % kan generelt ikke siges at bidrage væsentligt til en samlet afskærmende virkning(7). En samlet afskærmende virkning er ikke sandsynlig, såfremt mindre end 30 % af det relevante marked er dækket af parallelle (netværk af) aftaler med lignende virkninger.

9. EFTA-Tilsynsmyndigheden er desuden af den opfattelse, at aftaler ikke er konkurrencebegrænsende, hvis markedsandelene ikke overstiger tærskelværdierne på 10 %, henholdsvis 15 % og 5 %, fastsat i punkt 7 og 8, i to kalenderår i træk med mere end to procentpoint.

10. For at kunne beregne markedsandelen er det nødvendigt at afgrænse det relevante marked. Det består af både det relevante produktmarked og det relevante geografiske marked. Ved afgrænsningen af det relevante marked bør der tages hensyn til EFTA-Tilsynsmyndighedens meddelelse om afgrænsning af det relevante marked i forbindelse med EØS' konkurrenceret(8). Markedsandelene beregnes på grundlag af værdibaserede salgsdata eller, hvor det er relevant, værdibaserede indkøbsdata. Hvis sådanne data ikke er tilgængelige, kan vurderingen foretages på grundlag af anden pålidelig markedsinformation, herunder mængdebaserede data.

11. Punkt 7, 8 og 9 gælder ikke for aftaler, der indeholder nogen af følgende alvorlige begrænsninger:

1) hvad angår aftaler mellem konkurrenter som defineret i punkt 7, begrænsninger der direkte eller indirekte, alene eller kombineret med andre faktorer, som parterne har afgørende indflydelse på, har til formål(9):

a) at fastsætte priser for salg af produkter til tredjemand

b) at begrænse produktion eller salg

c) at fordele markeder eller kunder

2) hvad angår aftaler mellem ikke-konkurrenter som defineret i punkt 7, begrænsninger, der direkte eller indirekte, alene eller kombineret med andre faktorer, som parterne har afgørende indflydelse på, har til formål:

a) at begrænse køberens adgang til at fastsætte sin salgspris, uden at dette indskrænker leverandørens mulighed for at fastsætte maksimumssalgspriser eller vejledende salgspriser, forudsat at disse ikke som følge af pres eller incitamenter fra nogen af parterne får karakter af faste priser eller minimumssalgspriser

b) at begrænse det område eller den kundegruppe, hvortil køberen må sælge aftalevarerne og -tjenesterne, undtagen når der er tale om følgende begrænsninger, som ikke er alvorlige:

- begrænsning af aktivt salg ind i det eksklusivområde eller til den eksklusive kundegruppe, som er reserveret leverandøren, eller som leverandøren har tildelt en anden køber, forudsat at begrænsningen ikke begrænser køberens kunders salg

- begrænsning af køberens salg til slutbrugere, hvis køberen driver virksomhed i engrosleddet

- begrænsning af det salg til uautoriserede forhandlere, der foretages af virksomheder, som deltager i et selektivt distributionssystem, og

- begrænsning af køberens adgang til at sælge komponenter, der er leveret med henblik på indarbejdning, til kunder, som vil anvende dem til at producere samme type varer som dem, der fremstilles af leverandøren

c) at begrænse det aktive eller passive salg til slutbrugere, der foretages af virksomheder, som deltager i et selektivt distributionssystem i detailleddet, dog med mulighed for at forbyde et medlem af systemet at drive virksomhed fra et uautoriseret etableringssted

d) at begrænse krydsleverancer mellem forhandlere inden for et selektivt distributionssystem, herunder mellem forhandlere, der opererer på forskellige niveauer i omsætningen

e) at aftale en begrænsning mellem en leverandør af komponenter og en køber, der indarbejder disse komponenter, som hindrer leverandøren i at sælge de pågældende komponenter som reservedele til slutbrugere, eller til reparatører eller andre tjenesteydere, som ikke er udpeget af køberen til at reparere eller yde service på køberens varer.

3) hvad angår aftaler mellem konkurrenter som defineret i punkt 7, hvor konkurrenterne for så vidt angår aftalen opererer på forskellige niveauer i produktions- eller distributionskæden, enhver alvorlig begrænsning opregnet under nr. 1 eller 2 ovenfor.

12. 1) I denne meddelelse omfatter udtrykkene "virksomhed", "aftalepart", "distributør", "leverandør" og "køber" tillige disses respektive forbundne virksomheder.

2) "Forbundne virksomheder" er:

a) virksomheder, hvori en af aftaleparterne direkte eller indirekte

- kan udøve mere end halvdelen af stemmerettighederne, eller

- kan udpege mere end halvdelen af medlemmerne af bestyrelsen, direktionen eller andre organer, som repræsenterer virksomheden i retlig henseende, eller

- har ret til at lede virksomhedens forretninger

b) virksomheder, som direkte eller indirekte har de under litra a) anførte rettigheder eller beføjelser over en af aftaleparterne

c) virksomheder, hvori en under litra b) anført virksomhed direkte eller indirekte har de under litra a) anførte rettigheder eller beføjelser

d) virksomheder, hvori en aftalepart sammen med en eller flere af de virksomheder, der er nævnt under litra a), b) eller c), eller hvori to eller flere af sidstnævnte virksomheder i fællesskab har de rettigheder eller beføjelser, der er nævnt under litra a)

e) virksomheder, hvori de rettigheder eller beføjelser, der er nævnt under litra a), indehaves i fællesskab af:

- aftaleparter eller deres respektive forbundne virksomheder, som omhandlet under litra a)-d), eller

- en eller flere af aftaleparterne eller en eller flere af deres forbundne virksomheder, som omhandlet under a)-d), og en eller flere tredjemænd.

3) Hvad angår nr. 2, litra e) fordeles markedsandelene for de virksomheder, der kontrolleres i fællesskab, ligeligt mellem de virksomheder, der har de rettigheder og beføjelser, der er nævnt under nr. 2, litra a).

(1) EFT C 368 af 22.12.2001, s. 13.

(2) EFT L 200 af 16.7.1998, s. 55, og EØS-tillægget til EFT nr. 28 af 16.7.1998, s. 13.

(3) Kompetencen til at behandle individuelle sager, som henhører under EØS-aftalens artikel 53, er fordelt mellem EFTA-Tilsynsmyndigheden og Europa-Kommissionen efter reglerne i EØS-aftalens artikel 56. Kun én myndighed kan behandle en given sag.

(4) Se f.eks. Domstolens dom i forenede sager C-215/96 og C-216/96 Bagnasco (Carlos) mod Banca Popolare di Novara og Casa di Risparmio di Genova e Imperia (1999), Sml. I-135, præmis 34-35. Nærværende meddelelse foregriber ikke de principper for vurderingen efter artikel 53, stk. 1, i EØS-traktaten, der er beskrevet i EFTA-Tilsynsmyndighedens meddelelse om retningslinjer for anvendelse af EØS-aftalens artikel 53 på horisontale samarbejdsaftaler, vedtaget ved Tilsynsmyndighedens beslutning nr. 393/01/KOL af 6. december 2001 (EFT C 266 af 31.10.2002, s. 1, og EØS-tillægget til EFT nr. 55 af 31.10.2002, s. 1), navnlig punkt 17-31, og i EFTA-Tilsynsmyndighedens meddelelse om retningslinjer for vertikale begrænsninger (EFT C 122 af 23.5.2002, s. 1, og EØS-tillægget til EFT nr. 26 af 23.5.2002, s. 3, navnlig punkt 5-20).

(5) EFT L 42 af 13.2.1997, s. 33, og EØS-tillægget til EFT nr. 7 af 13.2.1997, s. 1. Denne beslutning svarer til Kommissionens henstilling 96/280/EF, EFT L 107 af 30.4.1996, s. 4. Kommissionen forventes at revidere sin henstilling og hæve den årlige omsætningstærskel fra 40 mio. EUR til 50 mio. EUR og tærskelen for den årlige samlede balance fra 27 mio. EUR til 43 mio. EUR.

(6) EFTA-Tilsynsmyndigheden har udsendt en meddelelse om retningslinjer for anvendelsen af EØS-aftalens artikel 53 på horisontale samarbejdsaftaler (jf. fodnote 4), punkt 9. En virksomhed betragtes som en faktisk konkurrent, hvis den enten opererer på det samme relevante marked, eller, i fravær af aftalen, kan omstille produktionen til de relevante produkter og markedsføre dem på kort sigt, uden at det medfører betydelige ekstraomkostninger eller risici, som reaktion på en beskeden, varig stigning i de relative priser (direkte udbudssubstitution). En virksomhed betragtes som en potentiel konkurrent, hvis det kan godtgøres, at den, i fravær af aftalen, kunne og sandsynligvis ville foretage de nødvendige supplerende investeringer eller påtage sig andre omstillingsomkostninger for at komme ind på det relevante marked som reaktion på en beskeden, varig stigning i de relative priser.

(7) Se også EFTA-Tilsynsmyndighedens meddelelse om retningslinjer for vertikale begrænsninger (EFT C 122 af 23.5.2002, s. 1, og EØS-tillægget til EFT nr. 26 af 23.5.2002, s. 7, navnlig punkt 73, 142, 143 og 189). Mens der i retningslinjerne for vertikale begrænsninger i forbindelse med visse begrænsninger ikke blot henvises til den samlede markedsandel, men også til en bestemt leverandørs eller købers bundne markedsandel, vedrører alle tærskelværdier for markedsandele i nærværende meddelelse de samlede markedsandele.

(8) EFT L 200 af 16.7.1998, s. 55, og EØS-tillægget til EFT nr. 28 af 16.7.1998, s. 3.

(9) Uden at foregribe situationer med produktions-joint ventures med eller uden fælles distribution som defineret i artikel 5, stk. 2, i den retsakt, der er henvist til i punkt 6 bilag XIV til EØS-aftalen, og artikel 5, stk. 2, i den retsakt, der er henvist til i punkt 7 i bilag XIV til EØS-aftalen (henholdsvis Kommissionens forordning (EF) nr. 2658/2000 og Kommissionens forordning (EF) nr. 2659/2000, EFT L 304 af 5.12.2000, s. 3 henholdsvis s. 7).